title: Решение (ЕС) 2015/201 на Съвета от 27 януари 2015 година относно позицията, която да се заеме от името на Европейския съюз в рамките на Подкомитета по санитарните и фитосанитарните въпроси, Митническия подкомитет и Подкомитета по географските означения, създадени със Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, във връзка с приемането на решения на Подкомитета по санитарните и фитосанитарните въпроси, Митническия подкомитет и Подкомитета по географските означения относно техните процедурни правилници

text:
                  10.2.2015

                  BG

                  Официален вестник на Европейския съюз

                  L 33/19

         РЕШЕНИЕ (ЕС) 2015/201 НА СЪВЕТА
         от 27 януари 2015 година
         относно позицията, която да се заеме от името на Европейския съюз в рамките на Подкомитета по санитарните и фитосанитарните въпроси, Митническия подкомитет и Подкомитета по географските означения, създадени със Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна, във връзка с приемането на решения на Подкомитета по санитарните и фитосанитарните въпроси, Митническия подкомитет и Подкомитета по географските означения относно техните процедурни правилници
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:

                     (1)

                     В член 431 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (1) („Споразумението“), се предвижда временното прилагане на части от Споразумението.

                     (2)

                     В член 3 от Решение 2014/494/ЕС на Съвета (2) се определят частите от Споразумението, които да се прилагат временно, включително разпоредбите относно създаването и работата на Подкомитета по санитарните и фитосанитарните въпроси („Подкомитет по СФСВ“), Митническия подкомитет и Подкомитета по географските означения („Подкомитет по ГО“).

                     (3)

                     Съгласно член 65, параграф 5 от Споразумението Подкомитетът по СФСВ трябва да приеме своя процедурен правилник на първото си заседание.

                     (4)

                     Съгласно член 74, параграф 3, буква д) от Споразумението Митническият подкомитет трябва да приеме своя вътрешен правилник.

                     (5)

                     Съгласно член 179, параграф 2 от Споразумението Подкомитетът по ГО трябва да приеме свой собствен процедурен правилник.

                     (6)

                     Поради това е целесъобразно да се определи позицията на Съюза по отношение на процедурните правилници, които трябва да бъдат приети от посочените подкомитети,

               ПРИЕ НАСТОЯЩОТО РЕШЕНИЕ:

            Член 1

               1.   Позицията, която трябва да се заеме от името на Съюза в рамките на Подкомитета по санитарните и фитосанитарните въпроси, създаден с член 65 от Споразумението, във връзка с приемането на процедурния правилник на Подкомитета по СФСВ, се основава на приложения към настоящото решение проект на решение на посочения подкомитет.

               2.   Представителите на Съюза в Подкомитета по СФСВ могат да одобрят незначителни технически корекции в проектите на решения, без да е необходимо допълнително решение на Съвета.

            Член 2

               1.   Позицията, която трябва да се заеме от името на Съюза в рамките на Митническия подкомитет, създаден с член 74 от Споразумението във връзка с приемането на процедурния правилник на Митническия подкомитет, се основава на приложения към настоящото решение проект на решение на посочения подкомитет.

               2.   Представителите на Съюза в Митническия подкомитет могат да одобрят незначителни технически корекции в проектите на решения, без да е необходимо допълнително решение на Съвета.

            Член 3

               1.   Позицията, която трябва да се заеме от името на Съюза в рамките на Подкомитета по географските означения, създаден с член 179 от Споразумението във връзка с приемането на процедурния правилник на Подкомитета по ГО, се основава на приложения към настоящото решение проект на решение на посочения подкомитет.

               2.   Представителите на Съюза в Подкомитета по ГО могат да одобрят незначителни технически корекции в проектите на решения, без да е необходимо допълнително решение на Съвета.

            Член 4
            Настоящото решение влиза в сила в деня на приемането му.

            Съставено в Брюксел на 27 януари 2015 година.

                  За Съвета

                  Председател

               J. REIRS

            (1)  ОВ L 261, 30.8.2014 г., стр. 4.

            (2)  Решение 2014/494/ЕС на Съвета от 16 юни 2014 г. за подписването, от името на Европейския съюз, и временното прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (ОВ L 261, 30.8.2014 г., стр. 1).

            ПРОЕКТ НА
            РЕШЕНИЕ № 1/2015 НА ПОДКОМИТЕТА ПО САНИТАРНИТЕ И ФИТОСАНИТАРНИТЕ ВЪПРОСИ ЕС — ГРУЗИЯ
            от … 2015 година
            за приемане на процедурния му правилник
            ПОДКОМИТЕТЪТ ПО САНИТАРНИТЕ И ФИТОСАНИТАРНИТЕ ВЪПРОСИ ЕС — ГРУЗИЯ,
            като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (1) („Споразумението“), и по-специално член 65 от него,
            като има предвид, че:

                        (1)

                        В съответствие с член 431 от Споразумението някои негови части се прилагат временно от 1 септември 2014 г.

                        (2)

                        Съгласно член 65, параграф 2от Споразумението Подкомитетът по санитарните и фитосанитарните въпроси („Подкомитет по СФСВ“) разглежда всички въпроси, свързани с прилагането на глава 4 (Санитарни и фитосанитарни мерки) от дял IV (Търговия и свързани с търговията въпроси) на Споразумението.

                        (3)

                        Съгласно член 65, параграф 5 от Споразумението Подкомитетът по СФСВ приема свой процедурен правилник,

                  ПРИЕ НАСТОЯЩОТО РЕШЕНИЕ:

               Член 1
               Приема се процедурният правилник на Подкомитета по СФСВ съгласно предвиденото в приложението.

               Член 2
               Настоящото решение влиза в сила в деня на приемането му.

               Съставено в … на …

                     За Подкомитета по СФСВ

                     Председател

               (1)  ОВ L 261, 30.8.2014 г., стр. 4.

               ПРИЛОЖЕНИЕ

                  Процедурен правилник на Подкомитета по санитарните и фитосанитарните въпроси ЕС — Грузия

                  Член 1
                  Общи разпоредби

                     1.   Подкомитетът по санитарните и фитосанитарните въпроси („Подкомитет по СФСВ“), създаден в съответствие с член 65, параграф 1 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна („Споразумението“), оказва съдействие на Комитета за асоцииране в състав „Търговия“ („Комитета за асоцииране в състав „Търговия““), предвиден в член 408, параграф 4 от Споразумението, при изпълнението на неговите задължения.

                     2.   Подкомитетът по СФСВ изпълнява функциите по член 65, параграф 2 от Споразумението с оглед на постигането на целите на глава 4 от дял IV, определени в член 50 от Споразумението.

                     3.   Подкомитетът по СФСВ се състои от представители на Европейската комисия и на Грузия, отговарящи за санитарните и фитосанитарните въпроси.

                     4.   В съответствие с член 2 функциите на председател на Подкомитета по СФСВ се изпълняват от представител на Европейската комисия или на Грузия, който отговаря за санитарните и фитосанитарните въпроси.

                     5.   Страните в настоящия процедурен правилник се определят в съответствие с предвиденото в член 428 от Споразумението.

                  Член 2
                  Председателство
                  Страните председателстват Подкомитета по СФСВ на ротационен принцип за период от 12 месеца. Първият период започва на датата на първото заседание на Съвета за асоцииране и приключва на 31 декември същата година.

                  Член 3
                  Заседания

                     1.   Освен ако страните не се споразумеят за друго, Подкомитетът по СФСВ провежда заседание в срок от три месеца след влизането в сила на Споразумението, след това по искане на една от страните или поне веднъж годишно.

                     2.   Всяко заседание на Подкомитета по СФСВ се свиква от председателя на договорени от страните място и дата. Уведомлението за свикване на заседанието се изпраща от председателя на Подкомитета по СФСВ най-късно 28 календарни дни преди началото на заседанието, освен ако страните не се споразумеят за друго.

                     3.   Винаги когато това е възможно, редовното заседание на Подкомитета по СФСВ се свиква своевременно преди редовното заседание н а Комитета за асоцииране в състав „Търговия“.

                     4.   Заседанията на Подкомитета по СФСВ могат да бъдат провеждани с помощта на всякакви договорени технически средства, като например видео- или аудиоконферентна връзка.

                     5.   Подкомитетът по СФСВ може да разглежда всякакви въпроси извън заседанията посредством кореспонденция между членовете си.

                  Член 4
                  Делегации
                  Преди всяко заседание страните се уведомяват от секретариата на Подкомитета по СФСВ за предвидения състав на делегацията на всяка страна, участваща в заседанието.

                  Член 5
                  Секретариат

                     1.   Длъжностно лице на Европейската комисия и длъжностно лице на Грузия изпълняват съвместно функциите на секретар на Подкомитета по СФСВ и съвместно изпълняват секретарските задачи в дух на взаимно доверие и сътрудничество.

                     2.   Секретариатът на Комитета за асоцииране в състав „Търговия“ се уведомява за всички решения, становища, препоръки, доклади и други договорени действия на Подкомитета по СФСВ.

                  Член 6
                  Кореспонденция

                     1.   Кореспонденцията, предназначена за Подкомитета по СФСВ, се адресира до секретаря на една от страните, който на свой ред уведомява другия секретар.

                     2.   Секретариатът на Подкомитета по СФСВ осигурява препращането на адресираната до Подкомитета по СФСВ кореспонденция до председателя на този подкомитет, а когато е целесъобразно — и разпращането ѝ, по реда за документите, посочени в член 7.

                     3.   Кореспонденцията от председателя се изпраща до страните от секретариата от името на председателя. Тази кореспонденция се разпраща, когато е целесъобразно, съгласно предвиденото в член 7.

                  Член 7
                  Документи

                     1.   Документите се разпращат от секретарите на Подкомитета по СФСВ.

                     2.   Всяка страна предава документите си на своя секретар. Секретарят предава тези документи на секретаря на другата страна.

                     3.   Секретарят на Съюза разпраща документите до съответните представители на Съюза и систематично изпраща копие от тази кореспонденция до секретаря на Грузия и секретарите на Комитета за асоцииране в състав „Търговия“.

                     4.   Секретарят на Грузия разпраща документите до съответните представители на Грузия и систематично изпраща копие от тази кореспонденция до секретаря на Съюза и секретарите на Комитета за асоцииране в състав „Търговия“.

                     5.   Секретарите на Подкомитета по СФСВ служат като лица за контакт за обмена на информация, предвиден в член 58 от Споразумението.

                  Член 8
                  Поверителност
                  Освен ако страните не решат друго, заседанията на Подкомитета по СФСВ не са публични. Когато едната страна представи на Подкомитета по СФСВ информация, обозначена като поверителна, другата страна третира тази информация като поверителна.

                  Член 9
                  Дневен ред на заседанията

                     1.   Въз основа на направените от страните предложения секретариатът на Подкомитета по СФСВ изготвя предварителен дневен ред за всяко заседание, както и проект на оперативни заключения в съответствие с предвиденото в член 10. Предварителният дневен ред включва точките, за чието включване в дневния ред в секретариата е постъпило искане от някоя от страните, подкрепено със съответните документи, най-късно 21 календарни дни преди датата на заседанието.

                     2.   Предварителният дневен ред, заедно със съответните документи, се разпраща в съответствие с предвиденото в член 7 най-късно 15 календарни дни преди началото на заседанието.

                     3.   Дневният ред се приема от Подкомитета по СФСВ в началото на всяко заседание. Точки, които не са включени в предварителния дневен ред, могат да бъдат добавени към него със съгласието на страните.

                     4.   Ако другата страна е дала съгласието си за това, в конкретни случаи председателят на Подкомитета по СФСВ може да кани представители на други органи на страните или независими експерти в дадена област да присъстват на заседанията на Подкомитета по СФСВ, за да предоставят информация по определени теми. Страните гарантират, че тези наблюдатели или експерти спазват изискванията за поверителност.

                     5.   След като се консултира със страните, председателят на Подкомитета по СФСВ може да съкрати определените в параграфи 1 и 2 срокове, за да бъдат отчетени специални обстоятелства.

                  Член 10
                  Протокол и оперативни заключения

                     1.   Секретарите на Подкомитета по СФСВ съвместно изготвят проект на протокол от всяко заседание.

                     2.   По правило за всяка точка от дневния ред в протокола се посочват:

                                 а)

                                 списък на участниците в заседанието, списък на придружаващите ги длъжностни лица и списък на всички присъствали на заседанието наблюдатели или експерти;

                                 б)

                                 документация, представена на Подкомитета по СФСВ;

                                 в)

                                 изявления, чието вписване в протокола е било поискано от Подкомитета по СФСВ; и

                                 г)

                                 оперативни заключения от заседанието съгласно предвиденото в параграф 4.

                     3.   Проектът на протокола се представя на Подкомитета по СФСВ за одобрение. Той се одобрява в срок от 28 календарни дни след всяко заседание на Подкомитета по СФСВ. Изпраща се копие на всеки от адресатите, посочени в член 7.

                     4.   Секретарят на Подкомитета по СФСВ от председателстващата Подкомитета по СФСВ страна изготвя проект на оперативни заключения от всяко заседание, който се разпраща до страните заедно с дневния ред най-късно 15 календарни дни преди началото на заседанието. Този проект се актуализира в хода на заседанието, така че в края на заседанието, освен ако е договорено друго от страните, Подкомитетът по СФСВ приема оперативните заключения, отразяващи договорените между страните последващи действия. След като бъдат одобрени, оперативните заключения се прилагат към протокола, а по време на следващите заседания на Подкомитета по СФСВ се прави преглед на изпълнението им. За тази цел Подкомитетът по СФСВ приема образец, който дава възможност за проследяване на изпълнението на всяко действие съобразно с конкретен срок.

                  Член 11
                  Решения и препоръки

                     1.   Подкомитетът по СФСВ разполага с правомощието да приема решения, становища, препоръки, доклади и съвместни действия, както е предвидено в член 65 от Споразумението. Тези решения, становища, препоръки, доклади и съвместни действия се приемат с консенсус от страните след приключване на съответните вътрешни процедури за тяхното приемане. Решенията са задължителни за страните, които предприемат необходимите мерки за изпълнението им.

                     2.   Всички решения, становища, препоръки и доклади се подписват от председателя на Подкомитета по СФСВ и се заверяват от секретарите на Подкомитета по СФСВ. Без да се засяга параграф 3, председателят подписва тези документи по време на заседанието, на което се приемат съответните решения, становища, препоръки или доклади.

                     3.   Подкомитетът по СФСВ може да взема решения, да отправя препоръки и да приема становища или доклади чрез писмена процедура след приключване на съответните вътрешни процедури, ако страните се споразумеят за това. Писмената процедура се състои от размяна на ноти между секретарите, действащи в съгласие със страните. За тази цел текстът на предложението се разпраща в съответствие с член 7, като се указва срок, не по-кратък от 21 календарни дни, в който трябва да се съобщи за евентуални резерви или изменения. След консултация със страните председателят може да съкрати този срок, за да бъдат отчетени специални обстоятелства. След като текстът бъде одобрен, решението, становището, препоръката или докладът се подписва от председателя и се заверява от секретарите.

                     4.   Актовете на Подкомитета по СФСВ се озаглавяват съответно „Решение“, „Становище“, „Препоръка“ или „Доклад“. Всяко решение влиза в сила в деня на приемането му, освен ако в решението не е предвидено друго.

                     5.   Решенията, становищата, препоръките и докладите се разпращат до страните.

                     6.   Всяка от страните може да реши решенията, становищата и препоръките на Подкомитета по СФСВ да бъдат публикувани в съответното нейно официално издание.

                  Член 12
                  Доклади
                  Подкомитетът по СФСВ представя на Комитета за асоцииране в състав „Търговия“ доклад за своята дейност и дейността на създадените от подкомитета технически работни групи или ad hoc групи. Докладът се представя 25 календарни дни преди редовното годишно заседание на Комитета за асоцииране в състав „Търговия“.

                  Член 13
                  Езиков режим

                     1.   Работните езици на Подкомитета по СФСВ са английски и грузински език.

                     2.   Освен ако не е решено друго, разискванията в рамките на Подкомитета по СФСВ се основават на документация, изготвена на тези езици.

                  Член 14
                  Разходи

                     1.   Всяка страна поема всички разходи, които е направила в резултат на участието си в заседанията на Подкомитета по СФСВ — както разходите за персонал, пътните и дневните разходи, така и пощенските и телекомуникационните разходи.

                     2.   Разходите по организирането на заседанията и размножаването на документи се поемат от страната, която е домакин на заседанието.

                     3.   Разходите по осигуряване на устен превод на заседанията, както и за писмен превод на документи на или от английски и грузински език, позоваване на които се съдържа в член 13, параграф 1, се поемат от страната, която е домакин на заседанието.
                     Разходите за устен и писмен превод на или от други езици се поемат непосредствено от страната, заявила съответния превод.

                  Член 15
                  Изменяне на процедурния правилник
                  Настоящият процедурен правилник може да бъде изменян с решение на Подкомитета по СФСВ в съответствие с член 65, параграф 5 от Споразумението.

                  Член 16
                  Технически работни групи и ad hoc групи

                     1.   С решение в съответствие с член 65, параграф 6 от Споразумението Подкомитетът по СФСВ може по целесъобразност да създава или закрива технически работни групи или ad hoc работни групи, включително научни групи и експертни групи.

                     2.   Членството в ad hoc работни групи не е непременно ограничено до представители на страните. Страните гарантират, че членовете на всяка група, създадена от Подкомитета по СФСВ, спазват всички необходими изисквания за поверителност.

                     3.   Освен ако не е решено друго от страните, създадените от Подкомитета по СФСВ групи работят под ръководството на този подкомитет и му докладват.

                     4.   При възникване на необходимост заседанията на работните групи могат да се провеждат присъствено или чрез видео- или аудиоконферентна връзка.

                     5.   Секретариатът на Подкомитета по СФСВ получава копие на цялата съответна кореспонденция и на всички документи и съобщения, отнасящи се до дейностите на работните групи.

                     6.   Работните групи разполагат с правомощието да отправят писмени препоръки до Подкомитета по СФСВ. Препоръките се изготвят с консенсус и се изпращат на председателя на Подкомитета по СФСВ, който ги разпраща в съответствие с предвиденото в член 7.

                     7.   Настоящият процедурен правилник се прилага mutatis mutandis за всяка техническа работна група или ad hoc работна група, създадена от Подкомитета по СФСВ, освен ако в настоящия член не е предвидено друго. Позоваванията на Комитета за асоцииране в състав „Търговия“ се разбират като позовавания на Подкомитета по СФСВ.

            ПРОЕКТ НА
            РЕШЕНИЕ № 1/2015 НА МИТНИЧЕСКИЯ ПОДКОМИТЕТ ЕС — ГРУЗИЯ
            от … 2015 година
            за приемане на процедурния му правилник
            МИТНИЧЕСКИЯT ПОДКОМИТЕТ ЕС — ГРУЗИЯ,
            като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (1) („Споразумението“), и по-специално член 74 от него,
            като има предвид, че:

                        (1)

                        В съответствие с член 431 от Споразумението някои негови части се прилагат временно от 1 септември 2014 г.

                        (2)

                        Съгласно член 74 от Споразумението Митническият подкомитет извършва контрол върху прилагането и управлението на глава 5 (Митници и улесняване на търговията) от дял IV (Търговия и свързани с търговията въпроси) на Споразумението.

                        (3)

                        Съгласно член 74, параграф 3, буква д) от Споразумението Митническият подкомитет приема свой процедурен правилник,

                  ПРИЕ НАСТОЯЩОТО РЕШЕНИЕ:

               Член 1
               Приема се процедурният правилник на Митническия подкомитет съгласно предвиденото в приложението.

               Член 2
               Настоящото решение влиза в сила в деня на приемането му.

               Съставено в … на

                     За Митническия подкомитет

                     Председател

               (1)  ОВ L 261, 30.8.2014 г., стр. 4.

               ПРИЛОЖЕНИЕ

                  Процедурен правилник на Митническия подкомитет ЕС — Грузия

                  Член 1
                  Общи разпоредби

                     1.   Митническият подкомитет, създаден в съответствие с член 74, параграф 1 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна („Споразумението“), изпълнява функциите си в съответствие с предвиденото в член 74, параграфи 2 и 3 от Споразумението.

                     2.   Митническият подкомитет се състои от представители на Европейската комисия и на Грузия, отговарящи за митниците и свързаните с митниците въпроси.

                     3.   В съответствие с член 2 функциите на председател се изпълняват от представител на Европейската комисия или на Грузия, който отговаря за митниците и свързаните с митниците въпроси.

                     4.   Страните в настоящия процедурен правилник се определят в съответствие с предвиденото в член 428 от Споразумението.

                  Член 2
                  Председателство
                  Страните председателстват Митническия подкомитет на ротационен принцип за период от 12 месеца. Първият период започва на датата на първото заседание на Съвета за асоцииране и приключва на 31 декември същата година.

                  Член 3
                  Заседания

                     1.   Освен ако страните не се споразумеят за друго, Митническият подкомитет заседава веднъж годишно или по искане на една от страните.

                     2.   Всяко заседание на Митническия подкомитет се свиква от председателя на договорени от страните място и дата. Уведомлението за свикване на заседанието се изпраща от председателя на Митническия подкомитет най-късно 28 календарни дни преди началото на заседанието, освен ако страните не се споразумеят за друго.

                     3.   Заседанията на Митническия подкомитет могат да бъдат провеждани с помощта на всякакви договорени технически средства, като например видео- или аудиоконферентна връзка.

                     4.   Митническият подкомитет може да разглежда всякакви въпроси извън заседанията посредством кореспонденция между членовете си.

                  Член 4
                  Делегации
                  Преди всяко заседание страните се уведомяват от секретариата на Митническия подкомитет за предвидения състав на делегацията на всяка страна, участваща в заседанието.

                  Член 5
                  Секретариат

                     1.   Длъжностно лице на Европейската комисия и длъжностно лице на Грузия, които отговарят за митниците и свързаните с митниците въпроси, изпълняват съвместно функциите на секретар на Митническия подкомитет и съвместно изпълняват секретарските задачи в дух на взаимно доверие и сътрудничество.

                     2.   Секретариатът на Комитета за асоцииране в състав „Търговия“, предвиден в член 408, параграф 4 от Споразумението („Комитет за асоцииране в състав „Търговия““) се уведомява за всички решения, становища, препоръки, доклади и други договорени действия на Митническия подкомитет.

                  Член 6
                  Кореспонденция

                     1.   Кореспонденцията, предназначена за Митническия подкомитет, се адресира до секретаря на една от страните, който на свой ред уведомява другия секретар.

                     2.   Секретариатът на Митническия подкомитет осигурява препращането на адресираната до Митническия подкомитет кореспонденция до председателя на този подкомитет, а когато е целесъобразно — и разпращането ѝ, по реда за документите, посочени в член 7.

                     3.   Кореспонденцията от председателя се изпраща до страните от секретариата от името на председателя. Тази кореспонденция се разпраща, когато е целесъобразно, съгласно предвиденото в член 7.

                  Член 7
                  Документи

                     1.   Документите се разпращат от секретарите на Митническия подкомитет.

                     2.   Всяка страна предава документите си на своя секретар. Секретарят предава тези документи на секретаря на другата страна.

                     3.   Секретарят на Съюза разпраща документите до съответните представители на Съюза и систематично изпраща копие от тази кореспонденция до секретаря на Грузия. Секретарят на Съюза изпраща копие на окончателните документи до секретарите на Комитета за асоцииране в състав „Търговия“.

                     4.   Секретарят на Грузия разпраща документите до съответните представители на Грузия и систематично изпраща копие от тази кореспонденция до секретаря на Съюза. Секретарят на Грузия изпраща копие на окончателните документи до секретарите на Комитета за асоцииране в състав „Търговия“.

                  Член 8
                  Поверителност
                  Освен ако страните не решат друго, заседанията на Митническия подкомитет не са публични. Когато едната страна представи на Митническия подкомитет информация, обозначена като поверителна, другата страна третира тази информация като поверителна.

                  Член 9
                  Дневен ред на заседанията

                     1.   Секретариатът на Митническия подкомитет изготвя предварителен дневен ред за всяко заседание въз основа на предложения от страните. Предварителният дневен ред включва точките, за чието включване в дневния ред в секретариата е постъпило искане от някоя от страните, подкрепено със съответните документи, най-късно 21 календарни дни преди датата на заседанието.

                     2.   Предварителният дневен ред, заедно със съответните документи, се разпраща в съответствие с предвиденото в член 7 най-късно 15 календарни дни преди началото на заседанието.

                     3.   Дневният ред се приема от Митническия подкомитет в началото на всяко заседание. Точки, които не са включени в предварителния дневен ред, могат да бъдат добавени към него със съгласието на страните.

                     4.   Ако другата страна е дала съгласието си за това, в конкретни случаи председателят на Митническия подкомитет може да кани представители на други органи на страните или независими експерти в дадена област да присъстват на заседанията, за да предоставят информация по определени теми. Страните гарантират, че тези наблюдатели или експерти спазват изискванията за поверителност.

                     5.   След като се консултира със страните, председателят на Митническия подкомитет може да съкрати определените в параграфи 1 и 2 срокове, за да бъдат отчетени специални обстоятелства.

                  Член 10
                  Протокол и оперативни заключения

                     1.   Секретарят на Митническия подкомитет от председателстващата Митническия подкомитет страна изготвя проект на протокола, включително на оперативните заключения, от всяко заседание.

                     2.   Проектът на протокола, включително на оперативните заключения, се представя на Митническия подкомитет за одобрение. Той се одобрява в срок от 28 календарни дни след всяко заседание на Митническия подкомитет. Изпраща се копие на всеки от адресатите, посочени в член 7.

                  Член 11
                  Решения и препоръки

                     1.   Митническият подкомитет разполага с правомощието да приема практически механизми, мерки, решения и препоръки, както е предвидено в член 74 от Споразумението. Тези практически механизми, мерки, решения и препоръки се приемат с консенсус от страните след приключване на съответните вътрешни процедури за тяхното приемане. Решенията са задължителни за страните, които предприемат необходимите мерки за изпълнението им.

                     2.   Всички решения и препоръки се подписват от председателя на Митническия подкомитет и се заверяват от секретарите на Митническия подкомитет. Без да се засяга параграф 3, председателят подписва тези документи по време на заседанието, на което се приемат съответните решения или препоръки.

                     3.   Митническият подкомитет може да взема решения или да отправя препоръки чрез писмена процедура след приключване на съответните вътрешни процедури, ако страните се споразумеят за това. Писмената процедура се състои от официална размяна на ноти между секретарите, действащи в съгласие със страните. За тази цел текстът на предложението се разпраща в съответствие с член 7, като се указва срок, не по-кратък от 21 календарни дни, в който трябва да се съобщи за евентуални резерви или изменения. След консултация със страните председателят може да съкрати този срок, за да бъдат отчетени специални обстоятелства. След като текстът бъде одобрен, решението или препоръката се подписва от председателя и се заверява от секретарите.

                     4.   Актовете на Митническия подкомитет се озаглавяват съответно „Решение“ или „Препоръка“. Всяко решение влиза в сила в деня на приемането му, освен ако в решението не е предвидено друго.

                     5.   Решенията и препоръките се разпращат до страните.

                     6.   Всяка от страните може да реши решенията и препоръките на Митническия подкомитет да бъдат публикувани в съответното нейно официално издание.

                  Член 12
                  Доклади
                  Митническият подкомитет докладва на Комитета за асоцииране в състав „Търговия“ на всяко редовно годишно заседание на Комитета за асоцииране в състав „Търговия“.

                  Член 13
                  Езиков режим

                     1.   Работните езици на Митническия подкомитет са английски и грузински език.

                     2.   Освен ако не е решено друго, разискванията в рамките на Митническия подкомитет се основават на документация, изготвена на тези езици.

                  Член 14
                  Разходи

                     1.   Всяка страна поема всички разходи, които е направила в резултат на участието си в заседанията на Митническия подкомитет — както разходите за персонал, пътните и дневните разходи, така и пощенските и телекомуникационните разходи.

                     2.   Разходите по организирането на заседанията и размножаването на документи се поемат от страната, която е домакин на заседанието.

                     3.   Разходите по осигуряване на устен превод на заседанията, както и за писмен превод на документи на или от английски и грузински език, позоваване на които се съдържа в член 13, параграф 1, се поемат от страната, която е домакин на заседанието.
                     Разходите за устен и писмен превод на или от други езици се поемат непосредствено от страната, заявила съответния превод.

                  Член 15
                  Изменяне на процедурния правилник
                  Настоящият процедурен правилник може да бъде изменян с решение на Митническия подкомитет в съответствие с член 74, параграф 3, буква д) от Споразумението.

            ПРОЕКТ НА
            РЕШЕНИЕ № 1/2015 НА ПОДКОМИТЕТА ПО ГЕОГРАФСКИТЕ ОЗНАЧЕНИЯ ЕС — ГРУЗИЯ
            от … 2015 година
            за приемане на процедурния му правилник
            ПОДКОМИТЕТЪТ ПО ГЕОГРАФСКИТЕ ОЗНАЧЕНИЯ ЕС — ГРУЗИЯ,
            като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (1) („Споразумението“), и по-специално член 179 от него,
            като има предвид, че:

                        (1)

                        В съответствие с член 431 от Споразумението някои негови части се прилагат временно от 1 септември 2014 г.

                        (2)

                        Съгласно член 179 от Споразумението Подкомитетът по географските означения („Подкомитет по ГО“) следи развитието на Споразумението в областта на географските означения и служи като форум за сътрудничество и диалог в областта на географските означения.

                        (3)

                        Съгласно член 179, параграф 2 от Споразумението Подкомитетът по ГО приема свой собствен процедурен правилник,

                  ПРИЕ НАСТОЯЩОТО РЕШЕНИЕ:

               Член 1
               Приема се процедурният правилник на Подкомитета по ГО съгласно предвиденото в приложението.

               Член 2
               Настоящото решение влиза в сила в деня на приемането му.

               Съставено в … на

                     За Подкомитета по ГО

                     Председател

               (1)  ОВ L 261, 30.8.2014 г., стр. 4.

               ПРИЛОЖЕНИЕ

                  Процедурен правилник на Подкомитета по географските означения ЕС — Грузия

                  Член 1
                  Общи разпоредби

                     1.   Подкомитетът по географските означения („Подкомитет по ГО“), създаден в съответствие с член 179 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна („Споразумението“), оказва съдействие на Комитета за асоцииране в състав „Търговия“, предвиден в член 408, параграф 4 от Споразумението („Комитет за асоцииране в състав „Търговия““) при изпълнението на неговите функции.

                     2.   Подкомитетът по ГО изпълнява функциите си, определени в член 179 от Споразумението.

                     3.   Подкомитетът по ГО се състои от представители на Европейската комисия и на Грузия, които отговарят за въпросите, свързани с географските означения.

                     4.   Всяка от страните назначава ръководител на делегация, който служи за лице за контакт по всички въпроси, отнасящи се до Подкомитета по ГО.

                     5.   Ръководителите на делегации изпълняват функциите на председател на Подкомитета по ГО в съответствие с член 2.

                     6.   Всеки ръководител на делегация може да делегира всички или някои от функциите си като ръководител на делегация на номиниран заместник, в който случай всяко по-нататъшно позоваване на ръководителя на делегацията се отнася и за номинирания заместник.

                     7.   Страните в настоящия процедурен правилник се определят в съответствие с предвиденото в член 428 от Споразумението.

                  Член 2
                  Председателство
                  Страните председателстват Подкомитета по ГО на ротационен принцип за период от 12 месеца. Първият период започва на датата на първото заседание на Съвета за асоцииране и приключва на 31 декември същата година.

                  Член 3
                  Заседания

                     1.   Освен ако страните не се споразумеят за друго, Подкомитетът по ГО заседава по искане на която и да е от страните последователно в Съюза и в Грузия, но във всеки случай не по-късно от 90 дни след подаване на искането.

                     2.   Всяко заседание на Подкомитета по ГО се свиква от председателя на договорени от страните място и дата. Уведомлението за свикване на заседанието се изпраща от председателя на Подкомитета по ГО най-късно 28 календарни дни преди началото на заседанието, освен ако страните не се споразумеят за друго.

                     3.   Винаги когато това е възможно, редовното заседание на Подкомитета по ГО се свиква своевременно преди редовното заседание на Комитета за асоцииране в състав „Търговия“.

                     4.   По изключение заседанията на Подкомитета по ГО могат да бъдат провеждани с помощта на всякакви договорени между страните технически средства, включително видеоконферентна връзка.

                  Член 4
                  Делегации
                  Преди всяко заседание страните се уведомяват от секретариата на Подкомитета по ГО за предвидения състав на делегацията на всяка страна, участваща в заседанието.

                  Член 5
                  Секретариат

                     1.   Длъжностно лице на Европейската комисия и длъжностно лице на Грузия изпълняват съвместно функциите на секретар на Подкомитета по ГО, назначени от ръководителите на делегации, и съвместно изпълняват секретарските задачи в дух на взаимно доверие и сътрудничество.

                     2.   Секретариатът на Комитета за асоцииране в състав „Търговия“ се уведомява за всички решения, доклади и други договорени действия на Подкомитета по ГО.

                  Член 6
                  Кореспонденция

                     1.   Кореспонденцията, предназначена за Подкомитета по ГО, се адресира до секретаря на една от страните, който на свой ред уведомява другия секретар.

                     2.   Секретариатът на Подкомитета по ГО осигурява препращането на адресираната до Подкомитета по ГО кореспонденция до председателя на този подкомитет, а когато е целесъобразно — и разпращането ѝ, по реда за документите, посочени в член 7.

                     3.   Кореспонденцията от председателя се изпраща до страните от секретариата от името на председателя. Тази кореспонденция се разпраща, когато е целесъобразно, съгласно предвиденото в член 7.

                  Член 7
                  Документи

                     1.   Документите се разпращат от секретарите на Подкомитета по ГО.

                     2.   Всяка страна предава документите си на своя секретар. Секретарят предава тези документи на секретаря на другата страна.

                     3.   Секретарят на Съюза разпраща документите до съответните представители на Съюза и систематично изпраща копие от тази кореспонденция до секретаря на Грузия и секретарите на Комитета за асоцииране в състав „Търговия“.

                     4.   Секретарят на Грузия разпраща документите до съответните представители на Грузия и систематично изпраща копие от тази кореспонденция до секретаря на Съюза и секретарите на Комитета за асоцииране в състав „Търговия“.

                  Член 8
                  Поверителност
                  Освен ако страните не решат друго, заседанията на Подкомитета по ГО не са публични. Когато едната страна представи на Подкомитета по ГО информация, обозначена като поверителна, другата страна третира тази информация като поверителна.

                  Член 9
                  Дневен ред на заседанията

                     1.   Въз основа на направените от страните предложения секретариатът на Подкомитета по ГО изготвя предварителен дневен ред за всяко заседание, както и проект на оперативни заключения в съответствие с предвиденото в член 10. Предварителният дневен ред включва точките, за чието включване в дневния ред в секретариата е постъпило искане от някоя от страните, подкрепено със съответните документи, най-късно 21 календарни дни преди датата на заседанието.

                     2.   Предварителният дневен ред, заедно със съответните документи, се разпраща в съответствие с предвиденото в член 7 най-късно 15 календарни дни преди началото на заседанието.

                     3.   Дневният ред се приема от председателя и от другия ръководител на делегация в началото на всяко заседание. Точки, които не са включени в предварителния дневен ред, могат да бъдат добавени към него със съгласието на страните.

                     4.   Ако другата страна е дала съгласието си за това, в конкретни случаи председателят на Подкомитета по ГО може да кани представители на други органи на страните или независими експерти в дадена област да присъстват на заседанията, за да предоставят информация по определени теми. Страните гарантират, че тези наблюдатели или експерти спазват изискванията за поверителност.

                     5.   След като се консултира със страните, председателят на Подкомитета по ГО може да съкрати определените в параграфи 1 и 2 срокове, за да бъдат отчетени специални обстоятелства.

                  Член 10
                  Протокол и оперативни заключения

                     1.   Секретарите на Подкомитета по ГО съвместно изготвят проект на протокол от всяко заседание.

                     2.   По правило за всяка точка от дневния ред в протокола се посочват:

                                 а)

                                 списък на участниците в заседанието, списък на придружаващите ги длъжностни лица и списък на всички присъствали на заседанието наблюдатели или експерти;

                                 б)

                                 документация, представена на Подкомитета по ГО;

                                 в)

                                 изявления, чието вписване в протокола е било поискано от Подкомитета по ГО; и

                                 г)

                                 оперативни заключения от заседанието, ако е необходимо, съгласно предвиденото в параграф 4.

                     3.   Проектът на протокола се представя на Подкомитета по ГО за одобрение. Той се одобрява в срок от 28 календарни дни след всяко заседание на Подкомитета по ГО. Изпраща се копие на всеки от адресатите, посочени в член 7.

                     4.   Секретарят на Подкомитета по ГО от председателстващата Подкомитета по ГО страна изготвя проект на оперативни заключения от всяко заседание, който се разпраща до страните заедно с дневния ред, най-късно 15 календарни дни преди началото на заседанието. Този проект се актуализира в хода на заседанието, така че в края на заседанието, освен ако не е договорено друго от страните, Подкомитетът по ГО приема оперативните заключения, отразяващи договорените между страните последващи действия. След като бъдат одобрени, оперативните заключения се прилагат към протокола, а по време на следващите заседания на Подкомитета по ГО се прави преглед на изпълнението им. За тази цел Подкомитетът по ГО приема образец, който дава възможност за проследяване на изпълнението на всяко действие съобразно с конкретен срок.

                  Член 11
                  Решения

                     1.   Подкомитетът по ГО разполага с правомощието да приема решения в случаите, предвидени в член 179, параграф 3 от Споразумението. Тези решения се приемат с консенсус от страните след приключване на съответните вътрешни процедури за тяхното приемане. Те са задължителни за страните, които предприемат необходимите мерки за изпълнението им.

                     2.   Всички решения се подписват от председателя на Подкомитета по ГО и се заверяват от секретарите на Подкомитета по ГО. Без да се засяга параграф 4, председателят подписва тези документи по време на заседанието, на което се приема съответното решение.

                     3.   Подкомитетът по ГО може да взема решения или да приема доклади чрез писмена процедура след приключване на съответните вътрешни процедури, ако страните се споразумеят за това. Писмената процедура се състои от размяна на ноти между секретарите, действащи в съгласие със страните. За тази цел текстът на предложението се разпраща в съответствие с член 7, като се указва срок, не по-кратък от 21 календарни дни, в който трябва да се съобщи за евентуални резерви или изменения. След консултация със страните председателят може да съкрати този срок, за да бъдат отчетени специални обстоятелства. След като текстът бъде одобрен, решението или докладът се подписва от председателя и се заверява от секретарите.

                     4.   Актовете на Подкомитета по ГО се озаглавяват съответно „Решение“ или „Доклад“. Всяко решение влиза в сила в деня на приемането му, освен ако в решението не е предвидено друго.

                     5.   Решенията се разпращат до страните.

                     6.   Всяка от страните може да реши решенията на Подкомитета по ГО да бъдат публикувани в съответното нейно официално издание.

                  Член 12
                  Доклади
                  Подкомитетът по ГО представя на Комитета за асоцииране в състав „Търговия“ доклад за своята дейност на всяко редовно заседание на последния.

                  Член 13
                  Езиков режим

                     1.   Работните езици на Подкомитета по ГО са английски и грузински език.

                     2.   Освен ако не е решено друго, разискванията в рамките на Подкомитета по ГО се основават на документация, изготвена на тези езици.

                  Член 14
                  Разходи

                     1.   Всяка страна поема всички разходи, които е направила в резултат на участието си в заседанията на Подкомитета по ГО — както разходите за персонал, пътните и дневните разходи, така и пощенските и телекомуникационните разходи.

                     2.   Разходите по организирането на заседанията и размножаването на документи се поемат от страната, която е домакин на заседанието.

                     3.   Разходите по осигуряване на устен превод на заседанията, както и за писмен превод на документи на или от английски и грузински език, позоваване на които се съдържа в член 13, параграф 1, се поемат от страната, която е домакин на заседанието.
                     Разходите за устен и писмен превод на или от други езици се поемат непосредствено от страната, заявила съответния превод.

                  Член 15
                  Изменяне на процедурния правилник
                  Настоящият процедурен правилник може да бъде изменян с решение на Подкомитета по ГО в съответствие с член 179, параграф 2 от Споразумението.


title: Решение (ЕС) 2015/1817 на Съвета от 6 октомври 2015 година относно позицията, която трябва да се заеме от името на Европейския съюз в рамките на шестдесет и шестата сесия на Изпълнителния комитет на Програмата на върховния комисар на ООН за бежанците

text:
               9.10.2015

               BG

               Официален вестник на Европейския съюз

               L 264/13

         РЕШЕНИЕ (ЕС) 2015/1817 НА СЪВЕТА
   от 6 октомври 2015 година
   относно позицията, която трябва да се заеме от името на Европейския съюз в рамките на шестдесет и шестата сесия на Изпълнителния комитет на Програмата на върховния комисар на ООН за бежанците
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 78, параграф 2, във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Европейският съюз е основен участник в областите, попадащи в мандата на върховния комисар на ООН за бежанците (ВКБООН), както чрез своите дейности, свързани с международната закрила, включително политиката на Съюза за презаселване и създаването на общата европейска система за убежище, така и в качеството си на важен донор на хуманитарна помощ и помощ за развитие. Същевременно действащите в момента договорености относно участието на Съюза в Изпълнителния комитет на Програмата на върховния комисар на ООН („Изпълнителния комитет на ВКБООН“), не съответстват на значимата роля на Съюза в посочените области.

               (2)

               Всички държави членки с изключение на Литва и Малта са членове на Изпълнителния комитет на ВКБООН.

               (3)

               На 25 и 26 септември 2014 г. Съветът постигна съгласие по позиция (1) относно договореностите за допълнителни права на участие на Съюза в рамките на формалните и неформалните органи към ВКБООН, като прикани Комисията, в тясно сътрудничество с върховния представител да осъществи контакти с ВКБООН и държавите членки в качеството им на членове или наблюдатели в Изпълнителния комитет на ВКБООН, да бъде подкрепена тази инициатива.

               (4)

               Вследствие на това с писмо от 7 септември 2015 г. до председателя на Изпълнителния комитет на ВКБООН ръководителят на делегацията на Европейския съюз към Организацията на обединените нации в Женева поиска да бъдат разгледани начините и средствата за актуализиране на съответните договорености относно участието на Съюза в управителните органи на ВКБООН, с оглед на евентуалното участие на Съюза в неофициалните подготвителни консултации на ВКБООН.

               (5)

               С писмо от 11 септември 2015 г. до членовете на Изпълнителния комитет на ВКБООН неговият председател предложи, по искане на Бюрото на Изпълнителния комитет на ВКБООН, да бъде изменен Процедурният правилник на Изпълнителния комитет на Програмата на върховния комисар на ООН („Процедурния правилник на ВКБООН“) с цел да бъде удовлетворено искането на Съюза.

               (6)

               Правило 46 от Процедурния правилник на ВКБООН гласи, че Изпълнителният комитет на ВКБООН може да измени всяко от тези правила.

               (7)

               Очаква се Изпълнителният комитет на ВКБООН да бъде приканен да приеме предложените изменения на своята шестдесет и шеста сесия, която ще се проведе от 5 до 9 октомври 2015 г.

               (8)

               Поради това е целесъобразно да бъде определена позицията на Съюза във връзка с посочените изменения на Процедурния правилник на ВКБООН.

               (9)

               В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, тези държави членки не участват в приемането на настоящото решение и не са обвързани от него, нито от неговото прилагане.

               (10)

               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   1.   Позицията, която трябва да се заеме от името на Съюза във връзка с измененията на Процедурния правилник на Изпълнителния комитет на Програмата на върховния комисар на ООН за бежанците и която трябва да бъде изразена от държавите членки, действащи съвместно в интерес на Европейския съюз, се съдържа в приложението към настоящото решение.
   2.   Могат да бъдат договорени незначителни изменения на приложеното изменение, без да е необходимо допълнително решение на Съвета.
   Член 2
   Настоящото решение влиза в сила в деня на приемането му.

      Съставено в Люксембург на 6 октомври 2015 година.

            За Съвета

            Председател

         P. GRAMEGNA

      (1)  Документ ST 13046/1/14 REV 1 e достъпен на адрес: http://www.consilium.europa.eu/register/en/content/int/?lang=EN&typ=ADV

      ПРИЛОЖЕНИЕ
      Държавите членки подкрепят приемането на следното изменение на Процедурния правилник на Изпълнителния комитет на Програмата на върховния комисар на ООН за бежанците:

         „Правило 33 от Процедурния правилник на Изпълнителния комитет на Програмата на върховния комисар на ООН за бежанците (A/AC.96/187/Rev.7) се изменя и се чете, както следва:

            „Заседанията на Комитета са публични освен ако той не реши друго. След консултация с Комитета председателят може да покани специализирани агенции, фондове и програми на ООН и междуправителствени организации да участват в заседания с тесен кръг участници въз основа на техния експертен опит и принос към работата на Комитета.“


title: 2008/43/ЕО: Решение на Съвета от 20 декември 2007 година за назначаване на един член и на един заместник-член от Литва в Комитета на регионите

text:
               15.1.2008

               BG

               Официален вестник на Европейския съюз

               L 11/6

      РЕШЕНИЕ НА СЪВЕТА

   от 20 декември 2007 година
   за назначаване на един член и на един заместник-член от Литва в Комитета на регионите
   (2008/43/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Литва,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След изтичането на мандата на г-н Gediminas PAVIRŽIS се освободи едно място за член на Комитета на регионите. След оставката на г-н Edmundas ČESNA се освободи място за заместник-член,

         РЕШИ:
   Член 1
   Назначават се в Комитета на регионите за остатъка от мандата, а именно до 25 януари 2010 г.:

               а)

               за член:
               Г-н Gediminas PAVIRŽIS, член на Общинския съвет на област Вилнюс (промяна на мандата).
               и

               б)

               за заместник-член:
               Г-н Andrius KUPČINSKAS, кмет на Община Каунас.

         Член 2
   Настоящото решение влиза в сила в деня на неговото приемане.

      Съставено в Брюксел на 20 декември 2007 година.

            За Съвета

            Председател

         F. NUNES CORREIA

      (1)  ОВ L 56, 25.2.2006 г., стр. 75.


title: 2007/728/ЕО: Решение на Съвета от 8 ноември 2007 година за назначаване на един заместник-член от Испания в Комитета на регионите

text:
               13.11.2007

               BG

               Официален вестник на Европейския съюз

               L 294/25

      РЕШЕНИЕ НА СЪВЕТА

   от 8 ноември 2007 година
   за назначаване на един заместник-член от Испания в Комитета на регионите
   (2007/728/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Испания,
   като има предвид, че:

               (1)

               На 24 януари 2006 г. Съветът прие Решение 2006/116/ЕО (1) за назначаване на членове и заместник-членове на Комитета на регионите за периода от 26 януари 2006 г. до 25 януари 2010 г.

               (2)

               След изтичането на мандата на г-н Francisco José IRIBARREN FENTANES се освободи едно място за заместник-член на Комитета на регионите,

         РЕШИ:
   Член 1
   Г-н Alberto CATALÁN HIGUERAS, Consejero de Relaciones Institucionales y Portavoz del Gobierno de la Comunidad Foral de Navarra, се назначава за заместник-член на Комитета на регионите за остатъка от мандата, а именно до 25 януари 2010 г.
   Член 2
   Настоящото решение влиза в сила в деня на приемането му.

      Съставено в Брюксел на 8 ноември 2007 година.

            За Съвета

            Председател

         R. PEREIRA

      (1)  ОВ L 56, 25.2.2006 г., стр. 75.


title: 2009/846/ЕО: Решение на Комисията от 20 октомври 2009 година относно сключване на административно споразумение между Европейската комисия и Европейския надзорен орган на глобалната навигационна спътникова система (ГНСС) по отношение на сигурността и обмена на класифицирана информация

text:
               20.11.2009

               BG

               Официален вестник на Европейския съюз

               L 306/39

         РЕШЕНИЕ НА КОМИСИЯТА
   от 20 октомври 2009 година
   относно сключване на административно споразумение между Европейската комисия и Европейския надзорен орган на глобалната навигационна спътникова система (ГНСС) по отношение на сигурността и обмена на класифицирана информация
   (2009/846/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 683/2008 на Европейския парламент и на Съвета от 9 юли 2008 г. за продължаване на изпълнението на европейските програми за спътникова навигация (EGNOS и „Галилео“) (1), и по-специално член 13 от него,
   като има предвид, че:

               (1)

               Съгласно член 12, параграф 1 от Регламент (ЕО) № 683/2008 публичното управление на двете програми почива на принципа за строго разделение на отговорностите между Европейската общност, представлявана от Комисията, Европейския надзорен орган на ГНСС, създаден с Регламент (ЕО) № 1321/2004 на Съвета (2), и Европейската космическа агенция, като Комисията отговаря за ръководството на програмите.

               (2)

               В член 13 от Регламент (ЕО) № 683/2008, свързан с ръководството по въпросите на сигурността на европейските програми за спътникова навигация, се предвижда по-специално, че Комисията се занимава с всички въпроси, свързани със сигурността на двете системи, които ще произтекат от тези програми.

               (3)

               В член 16 от горепосочения регламент се предвижда по-специално, че Европейският надзорен орган на ГНСС осигурява акредитацията в областта на сигурността и експлоатацията на центъра за сигурност на Галилео по отношение на сигурността на програмите и в съответствие с насоките, формулирани от Комисията.

               (4)

               Задачите, възложени на Комисията и на Европейския надзорен орган на ГНСС с горепосочените разпоредби в рамките на програмите Галилео и EGNOS, изискват обмен на класифицирана информация между тези две структури. Те изискват и обмен на класифицирана информация при посредничеството на Комисията между Европейския надзорен орган на ГНСС, от една страна, и Европейската космическа агенция, Съвета и държавите-членки, от друга.

               (5)

               С Решение 2001/844/ЕО, ЕОВС, Евратом (3) Комисията измени своя вътрешен правилник, за да добави правилата, определящи основните принципи и минималните норми за сигурност, които да се спазват, по-специално по отношение на класифицираната информация на Европейския съюз.

               (6)

               В член 20 от Регламент (ЕО) № 1321/2004 се предвижда Европейският надзорен орган на ГНСС да прилага принципите за сигурност, които се съдържат в Решение 2001/844/ЕО, ЕОВС, Евратом. Това включва, inter alia, разпоредбите относно обмена, обработката и съхранението на класифицирана информация.

               (7)

               Понастоящем не съществува рамка, която да позволява обмен на класифицирана информация между Комисията и Европейския надзорен орган на ГНСС, или пък обмен при посредничеството на Комисията между Европейския надзорен орган на ГНСС, от една страна, и Европейската космическа агенция, Съвета и държавите-членки, от друга.

               (8)

               Поради това е необходимо да се сключи споразумение между Комисията и Европейския надзорен орган на ГНСС по отношение на сигурността и обмена на класифицирана информация. Такова споразумение бе договорено между Комисията и Европейския надзорен орган на ГНСС и то следва да бъде одобрено и подписано,

         РЕШИ:
   Член 1
   Споразумението между Европейската комисия и Европейския надзорен орган на ГНСС по отношение на сигурността и обмена на класифицирана информация се одобрява.
   Текстът на споразумението е приложен към настоящото решение.
   Член 2
   Генералният директор на Генерална дирекция „Енергетика и транспорт“ на Европейската комисия се упълномощава да подпише споразумението от името на Комисията.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 20 октомври 2009 година.

            За Комисията

         Antonio TAJANI

            Заместник-председател

      (1)  ОВ L 196, 24.7.2008 г., стр. 1.

      (2)  ОВ L 246, 20.7.2004 г., стр. 1.

      (3)  ОВ L 317, 3.12.2001 г., стр. 1.
   ПРИЛОЖЕНИЕ

      Споразумение между Европейската комисия и Европейския надзорен орган на ГНСС по отношение на сигурността и обмена на класифицирана информация
      ЕВРОПЕЙСКАТА КОМИСИЯ,
      наричана по-долу „Комисията“, представлявана от генералния директор на Генерална дирекция „Енергетика и транспорт“,
      от една страна, и
      ЕВРОПЕЙСКИЯТ НАДЗОРЕН ОРГАН НА ГНСС,
      наричан по-долу „GSA“, представляван от своя изпълнителен директор,
      от друга страна,
      наричани по-долу „страните“ или „страна“,
      КАТО ВЗЕХА ПРЕДВИД Договора за създаване на Европейската общност,
      КАТО ВЗЕХА ПРЕДВИД Регламент (ЕО) № 683/2008 на Европейския парламент и на Съвета от 9 юли 2008 г. за продължаване на изпълнението на европейските програми за спътникова навигация (EGNOS и „Галилео“),
      КАТО ВЗЕХА ПРЕДВИД Регламент (ЕО) № 1321/2004 на Съвета от 12 юли 2004 г. за създаване на структури за управление на европейските сателитни радионавигационни програми,
      КАТО ВЗЕХА ПРЕДВИД Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник,
      КАТО ИМАТ ПРЕДВИД, че в контекста на европейските програми за спътникова навигация EGNOS и „Галилео“ съществува постоянна необходимост за обмен на класифицирана информация между страните,
      КАТО ПРИЗНАВАТ, че за едни оптимални и ефективни консултации и сътрудничество може да се изисква достъп до класифицирана информация на страните, както и обмен на такава информация между тях,
      КАТО ОСЪЗНАВАТ, че подобен достъп и обмен на класифицирана информация изискват подходящи мерки за сигурност,
      СЕ СПОРАЗУМЯХА ЗА СЛЕДНОТО:
      Член 1
      За целите на настоящото споразумение:

                  а)

                  „класифицирана информация“ означава всякаква информация (а именно знание, което може да бъде съобщено под всякаква форма) или всеки материал, включително документи, за които една от страните счита, че трябва да бъдат защитени срещу непозволено разгласяване и които са били обозначени като такива съгласно класификацията за сигурност;

                  б)

                  „страна — източник на информацията“ означава страната, от която произхожда класифицираната информация, която се съобщава или разкрива на другата страна, страната адресат;

                  в)

                  „страна адресат“ означава страната, която получава класифицираната информация на другата страна, страната — източник на класифицираната информация;

                  г)

                  „нормативна уредба относно сигурността“ означава Решение 2001/844/ЕО, ЕОВС, Евратом във вида му, приложим за всяка от страните, както и вътрешните процедури и разпоредби на всяка от страните.

            Член 2
      Настоящото споразумение се прилага за класифицираната информация, съобщена от една от страните на другата или обменена между тях съгласно тяхната съответна нормативна уредба относно сигурността за нуждите на европейските програми за спътникова навигация (EGNOS и „Галилео“).
      Член 3
      Всяка от страните:

                  а)

                  осигурява защитата и съхранението на класифицираната информация по настоящото споразумение, съобщена от една от страните на другата или обменена между тях;

                  б)

                  гарантира, че класифицираната информация, съобщена или разменена по силата на настоящото споразумение, запазва класификацията за сигурност, дадена ѝ от страната — източник на информацията. Страната адресат осигурява защитата и съхранението на тази класифицирана информация съгласно разпоредбите на собствената ѝ нормативна уредба относно сигурността на класифицираната информация с равностойна класификация за сигурност в съответствие с мерките за сигурност, които трябва да бъдат установени по силата на член 9;

                  в)

                  не използва класифицираната информация по настоящото споразумение за цели, различни от установените от страната — източник на информацията;

                  г)

                  не разкрива класифицираната информация по настоящото споразумение на трети страни, различни от посочените в член 4, параграфи 4 и 5, без предварителното съгласие на страната — източник на информацията;

                  д)

                  позволява достъп до подобна класифицирана информация само на лицата, които имат нужда от нея, и ако е приложимо, имат разрешение за достъп до необходимото ниво на класификация.

            Член 4
      1.   Класифицираната информация може да се съобщава или разкрива в съответствие с принципа на контрол от органа източник, от страната — източник на информацията, на страната адресат.
      2.   Разгласяването или съобщаването на класифицирана информация на трети страни, различни от посочените в параграфи 4 и 5, се извършва след решение на страната адресат при предварително писмено съгласие от страната — източник на информацията, в съответствие с принципа на контрол от органа източник, както е определено в разпоредбите му за сигурност.
      3.   В рамките на прилагане на параграфи 1 и 2 автоматичното разгласяване на трети страни, различни от посочените в параграфи 4 и 5, е възможно само ако между страните са били разработени и установени процедури за някои категории информация, свързани с техните оперативни нужди.
      4.   Класифицираната информация, произхождаща от GSA, може да бъде разкривана автоматично от Комисията на Европейската космическа агенция (ЕКА), на Съвета и на държавите-членки.
      5.   Комисията полага усилия да сключи споразумения и спогодби съответно с ЕКА, Съвета и държавите-членки, за да позволи автоматичното разкриване на GSA на класифицирана информация, произхождаща от ЕКА, Съвета или държавите-членки.
      Член 5
      1.   Страните осигуряват система за сигурност и въвеждат мерки за сигурност, основани на основните принципи и минималните норми за сигурност, предвидени в тяхната съответна нормативна уредба и отразени в разпоредбите, които предстои да бъдат установени съгласно член 9, така че да се гарантира, че към класифицираната информация по настоящото споразумение се прилага равностойно ниво на защита.
      2.   Страните се подпомагат взаимно по отношение на сигурността на класифицираната информация по настоящото споразумение и по въпроси от общ интерес в областта на сигурността. Органите по член 9 провеждат взаимни консултации и инспекции в областта на сигурността, за да оценят ефективността на мерките за сигурност, за които са отговорни и които трябва да бъдат установени съгласно посочения член.
      3.   Преди съобщаване или обмен на класифицирана информация по настоящото споразумение между страните, отговарящите за сигурността органи по член 9 потвърждават, че по тяхна оценка страната адресат е в състояние да осигури защитата и съхранението на посочената информация при спазване на мерките, които трябва да бъдат установени съгласно посочения член.
      Член 6
      Страните гарантират, че всяко лице, което при изпълнение на служебните си задължения има нужда от достъп или поради своите задължения или функции може да има достъп до класифицирана информация, съобщена или обменена съгласно настоящото споразумение, притежава разрешение за достъп до подходящото ниво на класификация, преди да му предоставят достъп до информацията.
      Целта на процедурите за проучване на надеждността е да се определи дали дадено лице, като се вземат предвид неговата лоялност и благонадеждност, може да има достъп до класифицирана информация.
      Член 7
      1.   За целите на настоящото споразумение:

                  а)

                  за Комисията цялата кореспонденция се изпраща до централната регистратура на генералния секретариат на Комисията на следния адрес:

                              Commission européenne

                              Secrétariat général

                              1049 Bruxelles/Brussel

                              BELGIQUE/BELGIË

                  б)

                  за GSA цялата кореспонденция се изпраща на следния адрес:

                              GSA

                              Local Security Officer

                              Rue de la Loi/Wetstraat 56

                              1049 Bruxelles/Brussel

                              BELGIQUE/BELGIË

            2.   Чрез дерогация от параграф 1 кореспонденцията от едната страна, която е достъпна само за определени компетентни служители, органи или служби на тази страна, може по оперативни причини да се адресира и да е достъпна само за определени компетентни служители, органи или служби на другата страна, специално посочени като адресати, като се взема предвид тяхната компетентност и съгласно принципа „необходимост да се знае“. В този случай:

                  а)

                  за Комисията тази кореспонденция се изпраща директно от GSA до местната регистратура, която обслужва компетентните служители, органи или служби на Комисията или чрез [централната регистратура на генералния секретариат] на Комисията, ако служителите, органите или службите адресати не разполагат с местна регистратура,

                  б)

                  за GSA тази кореспонденция се предава чрез отдела за сигурност на GSA.

            Член 8
      Изпълнителният директор на GSA и директорът на Дирекцията за сигурност на Комисията упражняват надзор върху прилагането на настоящото споразумение.
      Член 9
      1.   За целите на прилагането на настоящото споразумение органите, посочени в параграфи 2 и 3, установяват мерки за сигурност с оглед определяне на нормите за защита на сигурността и взаимно съхранение на класифицираната информация, съобщена или обменена по силата на настоящото споразумение.
      2.   Отделът за сигурност на GSA, под ръководството и от името на изпълнителния директор на GSA, изготвя мерките за сигурност, които да се вземат за осигуряване на защита и съхраняване на класифицираната информация, съобщена на GSA или разменена с него по силата на настоящото споразумение.
      3.   Дирекцията за сигурност на Комисията, действаща под ръководството на члена на Комисията, отговарящ за въпросите на сигурността, изготвя мерките за сигурност, които да се вземат за осигуряване на защита и опазване на класифицираната информация, съобщена или разменена по силата на настоящото споразумение в рамките на Комисията и нейните помещения.
      4.   За GSA мерките за сигурност по параграф 1 подлежат на одобрение от страна на управителния съвет на GSA.
      Член 10
      Органите, посочени в член 9, установяват процедурите, които да бъдат следвани в случай на доказано или предполагаемо нарушение по отношение на класифицираната информация по настоящото споразумение, включително уведомяване на другата страна за обстоятелствата и предприетите действия.
      Член 11
      Всяка страна поема своите разходи по прилагане на настоящото споразумение.
      Член 12
      Разногласията между Комисията и GSA в резултат на тълкуването или прилагането на настоящото споразумение са предмет на преговори между страните.
      Член 13
      1.   Настоящото споразумение влиза в сила на първия ден от първия месец след датата, на която страните са се уведомили взаимно за изпълнението на необходимите вътрешни процедури.
      2.   Всяка от страните уведомява другата относно всяка промяна в своята нормативна уредба, която би могла да навреди на защитата на класифицираната информация по настоящото споразумение.
      3.   Настоящото споразумение може да се преразгледа при поискване на една от страните за въвеждане на евентуални изменения.
      4.   Всяко изменение на настоящото споразумение се извършва само писмено и при взаимно съгласие на страните. То влиза в сила след взаимно уведомяване съгласно разпоредбите на параграф 1.
      5.   Настоящото споразумение се сключва за неограничен срок. То може да бъде прекратено по всяко време от едната страна чрез писмено известие за прекратяване, изпратено до другата страна. Прекратяването влиза в сила шест месеца след получаване на известието от другата страна. Все пак то не засяга ангажиментите, поети преди това по силата на разпоредбите на настоящото споразумение. По-специално всяка класифицирана информация, съобщена или обменена по силата на настоящото споразумение, продължава да бъде защитена съгласно разпоредбите на споразумението, докато страната адресат не я върне на страната — източник на информацията, при поискване от последната.
      6.   Настоящото споразумение е съставено в два екземпляра на английски език.

         В доказателство за това долуподписаните надлежно упълномощени лица подписаха настоящото споразумение.
         Съставено в Брюксел на 11 ноември 2009 година.

               За Комисията

               Генерален директор

            Matthias RUETE

               За Европейския надзорен орган на ГНСС

               Изпълнителен директор

            Pedro PEDREIRA


title: Решение (ЕС) 2015/669 на Комисията от 24 април 2015 година за отмяна на Решение 2007/421/ЕО относно публикуване на списъка на признатите организации, които са обявени от държавите членки, в съответствие с Директива 94/57/ЕО на Съвета (нотифицирано под номер С(2015) 2596)

text:
               29.4.2015

               BG

               Официален вестник на Европейския съюз

               L 110/24

         РЕШЕНИЕ (ЕС) 2015/669 НА КОМИСИЯТА
   от 24 април 2015 година
   за отмяна на Решение 2007/421/ЕО относно публикуване на списъка на признатите организации, които са обявени от държавите членки, в съответствие с Директива 94/57/ЕО на Съвета

         (нотифицирано под номер С(2015) 2596)

   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби (1), и по-специално член 4, параграф 5 от него,
   като има предвид, че:

               (1)

               Съгласно Решение 2007/421/ЕО на Комисията (2) генерална дирекция „Енергетика и транспорт“ публикува до 1 юли всяка година в Официален вестник на Европейския съюз обновен списък на организациите, признати в съответствие с Директива 94/57/ЕО на Съвета (3).

               (2)

               Директива 94/57/ЕО беше преработена в два отделни нормативни документа на Общността, а именно Директива 2009/15/ЕО на Европейския парламент и на Съвета (4) и Регламент (ЕО) № 391/2009. В посочения регламент се съдържат разпоредби относно изготвянето и актуализирането на списък на признатите организации.

               (3)

               В съответствие с член 4, параграф 5 от Регламент (ЕО) № 391/2009 Комисията изготвя и редовно актуализира списък на организациите, които са признати съгласно посочения член, и този списък се публикува в Официален вестник на Европейския съюз.

               (4)

               Решение 2007/421/ЕО е остаряло и поради това следва да бъде отменено, като обновен списък на организациите, признати в съответствие с Регламент (ЕО) № 391/2009, следва да бъде публикуван редовно в Официален вестник на Европейския съюз,

         ПРИЕ НАСТОЯЩОТО РЕШЕНИЕ:
   Член 1
   Решение 2007/421/ЕО се отменя.
   Член 2
   Генералният директор на генерална дирекция „Мобилност и транспорт“ публикува в Официален вестник на Европейския съюз не по-късно от 31 август 2015 г. списък на организациите, които са признати в съответствие с Регламент (ЕО) № 391/2009, който се обновява при необходимост, за да се вземат предвид промени в правните образувания, включени във въпросния списък.
   Член 3
   Адресати на настоящото решение са държавите членки.

      Съставено в Брюксел на 24 април 2015 година.

            За Комисията

         Violeta BULC

            Член на Комисията

      (1)  ОВ L 131, 28.5.2009 г., стр. 11.

      (2)  Решение 2007/421/ЕО на Комисията oт 14 юни 2007 година за отмяна на Решение 96/587/ЕО относно публикуване на списъка на признатите организации, които са обявени от държавите-членки, в съответствие с Директива 94/57/ЕО на Съвета (ОВ L 157, 19.6.2007 г., стр. 18).

      (3)  Директива 94/57/ЕО на Съвета от 22 ноември 1994 г. относно общи правила и стандарти за оправомощените организации за инспектиране и преглед на кораби и за съответните действия на морските администрации (ОВ L 319, 12.12.1994 г., стр. 20).

      (4)  Директива 2009/15/ЕО на Европейския парламент и на Съвета от 23 април 2009 година относно общите правила и стандарти за организациите за проверка и преглед на кораби и за съответните дейности на морските администрации (ОВ L 131, 28.5.2009 г., стр. 47).


title: 2007/242/ЕОРешение на Съвета от 23 април 2007 година за прилагане на член 7, параграф 2 от Регламент (ЕО) № 423/2007 относно ограничителни мерки срещу Иран

text:
               24.4.2007

               BG

               Официален вестник на Европейския съюз

               L 106/51

      РЕШЕНИЕ НА СЪВЕТА

   от 23 април 2007 година
   за прилагане на член 7, параграф 2 от Регламент (ЕО) № 423/2007 относно ограничителни мерки срещу Иран
   (2007/242/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕО) № 423/2007 на Съвета от 19 април 2007 г. (1), и по-специално член 15, параграф 2 от него,
   като има предвид, че:

               (1)

               На 19 април 2007 г. Съветът прие Регламент (ЕО) № 423/2007 относно ограничителни мерки срещу Иран. Член 15, параграф 2 от този регламент предвижда, че Съветът съставя, преразглежда и изменя списъка на лица, образувания и органи, посочени в член 7, параграф 2 от този регламент.

               (2)

               Съветът реши, че определени лица, организации и органи изпълняват условията по член 7, параграф 2 от Регламент (ЕО) № 423/2007 г., и че следователно трябва да бъдат включени в списъка в приложение V към същия регламент поради личните и специфични причини, предвидени в него,

         РЕШИ:
   Член 1
   Лицата, образуванията и органите, посочени в приложението към настоящото решение, са изброени в Приложение V към Регламент (EО) № 423/2007.
   Член 2
   Настоящото решение влиза в сила в деня на публикуването му.
   Член 3
   Настоящото решение се публикува в Официален вестник на Европейския съюз.

      Съставено в Люксембуpг на 23 април 2007 година.

            За Съвета

            Председател

         F.-W. STEINMEIER

      (1)  ОВ L 103, 20.4.2007 г., стр. 1.

      ПРИЛОЖЕНИЕ

         „A.   Юридически лица, организации и органи

                     Име

                     Идентифицираща информация

                     Основания

                     1.

                     Организация за авиационна промишленост, AIO

                     AIO, 28 Shian 5, Lavizan, Tehran

                     AIO наблюдава производството на ракети на Иран, включително промишлената група „Shahid Hemmat“, промишлената група „Shahid Bagheri“ и промишлената група „Fajr“ — всички посочени в Резолюция 1737 (2006) на Съвета за сигурност на ООН (ССООН). Ръководителят на AIO и други двама високопоставени служители също са посочени в Резолюция 1737 (2006) на ССООН

                     2.

                     Armament Industries

                     Pasdaran Av., PO Box 19585/777, Tehran

                     Филиал на Организацията на отбранителните индустрии (DIO).

                     3.

                     Център за отбранителни технологии и научни изследвания (DTSRC) — известен също под името Educational Research Institute/Moassese Amozeh Va Tahgiaghati (ERI/MAVT Co.)

                     Pasdaran Av., PO Box 19585/777, Tehran

                     Занимава се с научноизследователска и развойна дейност. Филиал на DIO. DTSRC осигурява голяма част от придобивките в полза на DIOл.

                     4.

                     Jaber Ibn Hayan

                     Организация за атомна енергия на Иран- Ядрен научноизследователски център в Техеран (AEOI-JIHRD) P.O.Box: 11365-8486; Tehran; 84, 20th Av. Entehaye Karegar Shomali Street; Tehran

                     Jaber Ibn Hayan е лаборатория на AEOI, която се занимава с дейности, свързани с цикъла на производство на горивото. Разположена е в Ядрения научноизследователски център в Техеран (TNRC) и не е била декларирана от Иран по силата на споразумението за гарантиране преди 2003 г., макар че в нея са се извършвали дейности по преработка.

                     5.

                     Marine Industries

                     Pasdaran Av., PO Box 19585/777, Tehran

                     Филиал на DIO.

                     6.

                     Компания за производство и доставка на гориво (NFPC)

                     Организация за атомна енергия на Иран- Отдел за производство на ядрено гориво (AEOI-NFPD), P.O.Box: 11365-8486, Tehran/Iran

                     Отделът за производство на ядрено гориво (NFPD) на AEOI се занимава с научни изследвания и развойна дейност по отношение на цикъла на производство на ядрено гориво, включително: проучване, добиване, обогатяване и преработка на уран, както и управление на ядрени отпадъци. NFPC е наследничката на NFPD, филиал на AEOI, който се занимава с научноизследователска и развойна дейност относно цикъла на производство на ядрено гориво, включително преработка и обогатяване

                     7.

                     Special Industries Group

                     Pasdaran Av., PO Box 19585/777, Tehran

                     Филиал на DIO.

                     8.

                     Компания TAMAS

                     TAMAS се занимава с обогатителни дейности, за които Управителният съвет на Международната агенция за атомна енергия (МААЕ) и Съветът за сигурност са отправили искане към Иран да бъдат прекратени. TAMAS е структура, обхващаща четири дъщерни фирми, една от които се занимава с извличане на уран до етап концентрация, а друга отговаря за преработката и обогатяването на урана и за отпадъците.

               Б.   Реални личности

                     Име

                     Идентифицираща информация

                     Основания

                     1.

                     Reza AGHAZADEH

                     дата на раждане: 15.3.1949 г.; паспорт номер: S4409483, валидност: 26.4.2000 г. — 27.4.2010 г.; издаден в: Tehran; място на раждане: Khoy

                     Ръководител на Организацията за атомна енергия на Иран (AEOI). AEOI наблюдава ядрената програма на Иран и е посочена в Резолюция 1737 (2006) на ССООН.

                     2.

                     Amir Moayyed ALAI

                     Занимава се с управление на сглобяването и проектирането на центрофуги. Управителният съвет на МААЕ и Съветът за сигурност са отправили искане към Иран за прекратяване на всякакви обогатителни дейности. Това включва всякакви работи, свързани с центрофуги. На 27 август 2006 г. Alai получи специална награда от президента Ahmadinejad за ролята си в управлението на сглобяването и проектирането на центрофуги.

                     3.

                     Mohammed Fedai ASHIANI

                     Занимава се с производството на амониев уранил карбонат (AUC) и управлението на обогатителния комплекс в Natanz. Към Иран е отправено искане за прекратяване на всякакви обогатителни дейности. На 27 август 2006 г. Ashiani получи специална награда от президента Ahmadinejad за ролята си в процеса на производство на AUC и в управлението и проектирането на дизайна на обогатителния комплекс на площадката в Natanz (Kashan).

                     4.

                     Haleh BAKHTIAR

                     Занимава се с производство на магнезий с концентрация от 99,9 %. На 27 август 2006 г. Bakhtiar получи специална награда от президента Ahmadinejad за ролята ѝ в производството на магнезий с концентрация от 99,9 %. Магнезий с такава чистота се използва за производство на твърд уран, които може да бъде отливан в материали, използвани за ядрени оръжия. Иран е отказал на МААЕ достъп до документ относно производството на полусфери от твърд уран, които се използват единствено при ядрени оръжия.

                     5.

                     Morteza BEHZAD

                     Занимава се с изработка на компоненти за центрофуги. Към Иран е отправено искане за прекратяване на всякакви обогатителни дейности. Това включва всякакви работи, свързани с центрофуги. На 27 август 2006 г. Behzad получи специална награда от президента Ahmadinejad за ролята си в изработването на сложни и прецизни компоненти за центрофуги.

                     6.

                     Д-р Hoseyn (Hossein) FAQIHIAN

                     адрес на NFPC: AEOI-NFPD, P.O.Box: 11365-8486, Tehran/Iran

                     Депутат и Главен директор на Компанията за производство и снабдяване с ядрено гориво (NFPC), структура на AEOI. AEOI наблюдава ядрената програма на Иран и е посочена в Резолюция 1737 (2006) на ССООН. NFPC се занимава с обогатителни дейности, за които Управителният съвет на МААЕ и Съветът за сигурност са отправили искане към Иран да бъдат прекратени.

                     7.

                     Seyyed Hussein (Hossein) HUSSEINI (HOSSEINI)

                     Длъжностно лице на AEOI, занимаващо се с проекта за проучвателен реактор с тежка вода (IR40) в Arak. В Резолюция 1737 (2006) на ССООН се отправя искане към Иран за прекратяване на работата по проекти, свързани с тежка вода.

                     8.

                     Г-н Javad KARIMI SABET

                     Президент на Novin Energy Company. Karimi Sabet получи през август 2006 г. специална награда от президента Ahmadinejad за ролята си в замисъла, производството, инсталирането и въвеждането в експлоатация на ядреното оборудване на площадката в Natanz.

                     9.

                     Said Esmail KHALILIPOUR

                     Заместник-ръководител на AEOI. AEOI наблюдава ядрената програма на Иран и е посочена в Резолюция 1737 (2006) на ССООН.

                     10.

                     Ali Reza KHANCHI

                     адрес на Ядрения научноизследователски център (NRC):AEOI-NRC P.O.Box: 11365-8486 Tehran/Iran; факс: (+9821) 8021412

                     Ръководител на Ядрения научноизследователски център в Техеран (TNRC) към AEOI. МААЕ продължава да иска от Иран разяснения относно провеждането в TNRC на експерименти, свързани с обогатяване на плутоний, включително относно наличието на частици от високо обогатен уран в екологични проби, взети от депото за складиране на отпадъци в Karaj, където се намират контейнери, съхранявали използвани в тези експерименти обекти с обеднен уран. AEOI наблюдава ядрената програма на Иран и е посочена в Резолюция 1737 (2006) на ССООН.

                     11.

                     Hamid-Reza MOHAJERANI

                     Занимава се с управление на производството в Завода за преработка на уран (UCF) в Esfahan. На 27 август 2006 г. Mohajerani получи специална награда от президента Ahmadinejad за ролята си в управлението на производството в UCF и за планирането, построяването и инсталирането на блок UF6 (UF6 е захранващ материал, използван за обогатяване).

                     12.

                     Houshang NOBARI

                     Занимава се с управлението на обогатителния комплекс в Natanz. Управителният съвет на МААЕ и Съветът за сигурност са отправили искане към Иран за прекратяване на всякакви обогатителни дейности. Това включва работата в обогатителния комплекс в Natanz (Kashan). На 27 август 2006 г. Nobari получи специална награда от президента Ahamdinejad за ролята си в успешното управление и изпълнение на плана за площадката в Natanz (Kashan).

                     13.

                     Д-р Javad RAHIQI

                     Началник на Центъра за ядрени технологии в Esfahan към AEOI. Центърът наблюдава завода за преработка на уран в Esfahan. Управителният съвет на МААЕ и Съветът за сигурност са отправили искане към Иран за прекратяване на всякакви обогатителни дейности. Това включва всякакви работи, свързани с преработката на уран. AEOI наблюдава ядрената програма на Иран и е посочена в Резолюция 1737 (2006) на ССООН.

                     14.

                     Abbas RASHIDI

                     Участва в работата по обогатяването в Natanz. Управителният съвет на МААЕ и Съветът за сигурност са отправили искане към Иран за прекратяване на всякакви обогатителни дейности. На 27 август 2006 г. Rashidi получи специална награда от президента Ahmadinejad за управлението и значителната си роля в осигуряването на успешната операция с обогатителната каскада със 164 центрофуги в Natanz.

                     15.

                     Abdollah SOLAT SANA

                     Изпълнителен директор на Завода за преработка на уран (UCF) в Esfahan. Този завод произвежда захранващия материал (UF6) за обогатителния завод в Natanz. На 27 август 2006 г. Solat Sana получи специална награда от президента Ahmadinejad за ролята, която изпълнява.“


title: Решение (ОВППС) 2016/220 на Съвета от 15 февруари 2016 година за изменение на Решение 2011/101/ОВППС относно ограничителни мерки срещу Зимбабве

text:
               17.2.2016

               BG

               Официален вестник на Европейския съюз

               L 40/11

         РЕШЕНИЕ (ОВППС) 2016/220 НА СЪВЕТА
   от 15 февруари 2016 година
   за изменение на Решение 2011/101/ОВППС относно ограничителни мерки срещу Зимбабве
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 15 февруари 2011 г. Съветът прие Решение 2011/101/ОВППС (1).

               (2)

               Съветът направи преглед на Решение 2011/101/ОВППС, като отчете измененията в политическата ситуация в Зимбабве.

               (3)

               Срокът на прилагане на ограничителните мерки следва да бъде удължен до 20 февруари 2017 г.

               (4)

               Следва да бъдат запазени ограничителните мерки по отношение на седем лица и едно образувание, посочени в приложение I към Решение 2011/101/ОВППС. Срокът на спирането на прилагането на ограничителните мерки следва да бъде удължен по отношение на петте лица, посочени в приложение II към Решение 2011/101/ОВППС.

               (5)

               Решение 2011/101/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2011/101/ОВППС се изменя, както следва:

               1)

               Член 10 се заменя със следното:
               „Член 10
               1.   Настоящото решение влиза в сила в деня на приемането му.
               2.   Настоящото решение се прилага до 20 февруари 2017 г.
               3.   Прилагането на мерките, посочени в член 4, параграф 1 и член 5, параграфи 1 и 2, доколкото се отнасят за лицата, включени в списъка в приложение II, се спира до 20 февруари 2017 г.
               Решението за спиране подлежи на преглед на всеки три месеца.
               4.   Настоящото решение подлежи на постоянен преглед и се подновява или изменя, в зависимост от случая, ако Съветът прецени, че целите му не са постигнати.“

               2)

               Приложение I се заменя с текста, съдържащ се в приложение I към настоящото решение.

               3)

               Приложение II се заменя с текста, съдържащ се в приложение II към настоящото решение.

         Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 15 февруари 2016 година.

            За Съвета

            Председател

         F. MOGHERINI

      (1)  Решение 2011/101/ОВППС на Съвета от 15 февруари 2011 г. относно ограничителни мерки срещу Зимбабве (ОВ L 42, 16.2.2011 г., стр. 6).

      ПРИЛОЖЕНИЕ I

            „ПРИЛОЖЕНИЕ I
            ЛИЦА И ОБРАЗУВАНИЯ, ПОСОЧЕНИ В ЧЛЕНОВЕ 4 И 5
            I.   Лица

                        Име (и евентуални псевдоними)

                        Идентификационни данни

                        Основания за включване в списъка

                        1.

                        Mugabe, Robert Gabriel

                        Президент, роден на 21.2.1924 г.
                        Паспорт AD001095

                        Ръководител на правителството и отговорен за действия, сериозно накърняващи демокрацията, зачитането на правата на човека и върховенството на закона.

                        2.

                        Mugabe, Grace

                        Родена на 23.7.1965 г.
                        Паспорт AD001159
                        Лична карта 63-646650Q70

                        Свързана с фракцията на ZANU-PF (Национален африкански съюз на Зимбабве — Патриотичен фронт) в правителството. През 2002 г. поема ръководството на Iron Mask Estate; твърди се, че незаконно извлича големи печалби от добива на диаманти.

                        3.

                        Bonyongwe, Happyton Mabhuya

                        Генерален директор на Централната разузнавателна организация, роден на 6.11.1960 г.
                        Паспорт AD002214
                        Лична карта 63-374707A13

                        Висш служител в областта на сигурността, тясно свързан с фракцията на ZANU-PF в правителството и съучастник във формирането или ръководството на държавната политика на репресии. Обвинен за отговорен за отвличания, изтезания и убийства на активисти на MDC през юни 2008 г.

                        4.

                        Chihuri, Augustine

                        Полицейски комисар, роден на 10.3.1953 г.
                        Паспорт AD000206
                        Лична карта 68-034196M68

                        Висш полицейски служител и член на съвместното оперативно командване, тясно свързан с репресивната политика на ZANU-PF. В разрез със Закона за полицията прави публично признание, че поддържа ZANU-PF. През юни 2009 г. дава заповед на полицията да прекрати разследването на всички случаи на убийства, извършени по време на подготовката за президентските избори от юни 2008 г.

                        5.

                        Chiwenga, Constantine

                        Командващ силите за отбрана на Зимбабве, генерал (бивш командващ в армията, генерал-лейтенант), роден на 25.8.1956 г.
                        Паспорт AD000263
                        Лична карта 63-327568M80

                        Член на съвместното оперативно командване и съучастник във формирането или ръководството на държавната политика на репресии. Използва военни сили за превземане на ферми. По време на изборите от 2008 г. е главeн инициатор на насилието, свързано с подготовката на президентските избори.

                        6.

                        Shiri, Perence (известен също като Bigboy) Samson Chikerema

                        Генерал от военновъздушните сили, роден на 1.11.1955 г.
                        Лична карта 29-098876M18

                        Висш военен офицер, член на съвместното оперативно командване на ZANU-PF и съучастник във формирането или ръководството на държавната политика на репресии. Участва в политическото насилие, включително по време на изборите от 2008 г. в Mashonaland West и в Chiadzwa.

                        7.

                        Sibanda, Phillip Valerio (известен също като Valentine)

                        Командващ Националната армия на Зимбабве, генерал-лейтенант, роден на 25.8.1956 г. или 24.12.1954 г.
                        Лична карта 63-357671H26

                        Висша фигура във военните сили с връзки с правителството и съучастник във формирането или ръководството на държавната политика на репресии.

                  II.   Образувания

                        Наименование

                        Идентификационни данни

                        Основания за включване в списъка

                        1.

                        Zimbabwe Defence Industries

                        10th floor, Trustee House, 55 Samora Machel Avenue, PO Box 6597, Harare, Zimbabwe

                        Свързано с Министерството на отбраната и с фракцията на ZANU-PF в правителството.“.

      ПРИЛОЖЕНИЕ II

            „ПРИЛОЖЕНИЕ II
            ЛИЦА, ПОСОЧЕНИ В ЧЛЕН 10, ПАРАГРАФ 3
            Лица
            Име (и евентуални псевдоними)

                        1.

                        Bonyongwe, Happyton Mabhuya

                        2.

                        Chihuri, Augustine

                        3.

                        Chiwenga, Constantine

                        4.

                        Shiri, Perence (известен също като Bigboy) Samson Chikerema

                        5.

                        Sibanda, Phillip Valerio (известен също като Valentine)“.